
Двудневен семинар на диабетиците

Плевенската асоциация „Диабет“ бе домакин на двудневен семинар. В него участваха председателите на диабетните 24 сдружения към Регионален информационно -консултативен център-град Плевен и технически сътрудници на Българска асоциация”Диабет” в страната. В самото начало трябва да отбележим, че основната заслуга при организирането и провеждане на срещата бе на г-жа Даниела Илиева,Председател БАД-Плевен  . Форумът се проведе на 16 и 17 юни 2015 г. Той започна своята работа в 14 часа, в Конферентната зала на хотел „Ростов”. Гости бяха председателят на БА ”Диабет” Майя Викторова, членове на УС и технически сътрудници от регионалните информационни консултативни центрове в България. Председателят г-жа Даниела Илиева в словото си при откриването на семинара поздрави гостите и участниците в него, благодари на спонсорите, след което изключително подробно разгледа темата за проблемите, усложненията, нуждите и самоконтрола на болните от захарен диабет.   По време на обучителния семинар бяха обсъдени различни теми, свързани със заболяването. За лечение на тип 2 захарен диабет говори в своята лекция доц. д-р Катя Тодорова, д.м., началник на Клиниката по ендокринология към УМБАЛ ”Д-р Георги Странски” - Плевен. Темата за основните правила на поведение при инсулиново лечение беше коментирана от мед. сестра Катя Хинкова от същата клиника, а за лечението на диабета и неговите усложнения говори д-р Петър Петранов. Вторият ден от форума бе определен за обмяна на опит, като участниците запознаха и с актуализирания Правилник за работата на техническите сътрудници в РИКЦ-та и воденето на отчетността и документацията.

инж. Румен Петков, организатор клуб
Дневен център за деца и младежи с интелектуални увреждания

Българска асоциация за лица с интелектуални затруднения (БАЛИЗ)е една от големите национално-представени организации на хора с увреждания. Дневният  център за деца с увреждания, управляван от БАЛИЗ-Плевен има капацитет 30 деца и младежи, но в момента реално работи с около 50. Семействата имат достъп до целодневни и почасови грижи, позитивно влияние и допълват терапията при деца с аутизъм, психични проблеми, умствена изостаналост, двигателни нарушения, парези и т.н. Цената на една година хипотерапия за децата в центъра е 4800лв. /по 4 посещения на месец/, а за една година водна терапия – 2400лв.

Какво може би не знаем

Всички хора, които имат увреждания  съгласно Закон за интеграция на хората с увреждания(ЗИХУ) и правилникът за прилагането му могат да бъдат хора с увреждания без значение възрастта им, имотно и материалното им състояние дори и когато никога през живота си не са били лекувани в болнично заведение/болница/. За ЗИХУ и ППЗИХУ имат значение увреждането и физическото състояние на хората. За да бъдат хора с увреждания не е задължително условие да имат ТЕЛК Експертно решение с група инвалидност. Хора с увреждания по смисъла на ЗИХУ и  ППЗИХУ са възрастните хора трудно подвижни или лежащо болни, инвалидите с Експертно решение ТЕЛК и група инвалидност ако са трудно подвижни или лежащо болни. Ако са трудно подвижни хората с увреждания имат право на целева помощ например за: инвалидна количка, тоалетен стол и стол за баня, проходилка, 4 опорни бастуни.. Ако са лежащо болни имат право на целева помощ например за: инвалидна количка, тоалетен стол и стол за баня, антидекубитален дюшек и антидекубитална възглавница и други помощни средства. Загубилите слуха имат право на слухов апарат и батерии за него. Жени с оперирана гърда имат право на гръдна епитеза и т.н. Хората с увреждания по смисъла на ЗИХУ и  ППЗИХУ имат право на:

I. Целева помощ за закупуване на помощни средства и медицински изделия. Отнася се за всички хора с увреждания: възрастни хора трудно подвижни или лежащо болни, инвалиди с Експертно решение ТЕЛК и група инвалидност ако са трудно подвижни или лежащо болни.

* Помощни средства и медицински изделия могат да се закупят и без целева помощ на свободна продажба без да са необходими документи доказващи увреждания и заболявания.

II. Право на пътни разходи. Отнася се за всички хора с увреждания: възрастни хора трудно подвижни или лежащо болни, инвалиди с Експертно решение ТЕЛК и група инвалидност, които са получили целева помощ за закупуване на помощни средства. 

III. Целева помощ за преустройство на жилището. Отнася се за хората с трайни увреждания с над 90 на сто трайно намалена работоспособност/вид и степен на увреждане и децата с определени вид и степен на увреждане, които се придвижват с инвалидна количка, имат право на еднократна целева помощ в размер до 600 лв. за преустройство на жилище

IV. Покупка или приспособяване на лично моторно превозно средство. Хората с трайни увреждания, чието придвижване е затруднено, имат право на целева помощ за покупка и/или приспособяване на лично моторно превозно средство в размер 1200 лв

V.  Субсидия за започване на собствен бизнес или разширяване на съществуващ бизнес. Отнася се за хората с трайни увреждания с над 50 на сто трайно намалена работоспособност с ТЕЛК

VI. Субсидия за фирми наели на работа хора с увреждания

Приемат документи за енергийни помощи

От 1-ви юли започна приемът на молби за отпускане на енергийни помощи за следващия отоплителен сезон, 2015/2016, съобщиха от Агенцията за социално подпомагане. Молбите ще се приемат до края на октомври в социалните дирекции по места. Документите се подават по постоянен адрес, като в тях задължително се заявява видът на ползваното отопление - парно, ток, твърдо гориво или природен газ. Целевата помощ се отпуска за периода от ноември до март, а изплащането й се извършва на два етапа, припомнят от Агенцията. За предстоящия отоплителен сезон е променен коригиращият коефициент, с който се намалява размерът на пенсиите, с цел да няма пенсионери, отпаднали от достъпа до помощите, заради увеличението на пенсиите.

В РИТЪМА НА „БАЛКАНСКИ РИТМИ“

Вече четвърта година в Клуба на хора с увреждания и пенсионери „Гренадирска“ 34-Б, с подкрепата на НЧ „Пробуда - 1990“ гр. Плевен, съществува вокална формация „Балкански ритми“.  Десет жени - клубни членове - под вещото ръководство на Маестро Борислав Лазаров почти целогодишно репетират по два пъти в седмицата. Първите изяви на различни сцени бяха с песни на балканските народи, от където дойде и името на групата. Репертоарът вече е обогатен с народни, патриотични и други песни, което дава възможност за участия в различни мероприятия, както в Община Плевен, така и извън нея. Заредиха се и наградите - признание за постигнатите високи резултати. 


В последните месеци творческия календар на формацията бе доста наситен с изяви.На 14 май по покана на Сдружението на Софийските читалища имаше изява в Културен дом Красно село в София, на Гала концерта на ежегодния Фестивал на вокалното изкуство. Единственият състав извън София, поканен като гост, взриви публиката с изпълнението си, най-вече с песента по музика на Маестро Лазаров, посветена на България. На 3 юни, по случай 25 годишнината от основаването на НЧ „Пробуда 1990“ гр. Плевен, което е спомоществувател на групата, се изявихме в юбилейния концерт с песни на балканските народи и с български народни песни. На 5 юни в Галерия „Дарение на Светлин Русев“ с китка родопски песни бяхме музикално въведение в унисон с представяните  творби на съгражданката ни Неда Антонова. На 7 юни на ежегодния Фестивал на патриотичната песен „Отечество“ с представянето си завоювахме Първо място. Наситено с много приятни емоции бе участието ни в IV национален фолклорен фестивал за хора с увреждания в гр. Смолян, тази година под надслов „В планината на Орфей - 2015“. Журито, с председател неповторимата Валя Балканска, ни присъди бронзов медал за изпълнение на родопска песен. Водени от Координатора на СИБ за регион Плевен г-н Иванчо Атанасов, с нас пътуваха и участници от гр. Д.Дъбник, с.Шияково и с. Г. Митрополия. Във Фестивала взеха участие и други групи от региона. Всички бяха оценени по достойнство. В момента „Балкански ритми“ се готвят много отговорно за представянето си на поредния  Фестивал на художествената самодейност на хора с увреждания за регион Плевен, който ще се проведе на 30 юни в с. Обнова.

Предстои и участие в Международния многожанров фестивал за хора с увреждания в кв. Църква, гр. Перник през м. юли, след което „Балкански ритми“ ще намалят ритъма за заслужена почивка. Стискайте палци!
28 юни 2015 Николинка Димитрова
Фестивал на патриотичната песен

Изпълнители от различни краища на страната се включиха в четвъртото издание на Фестивала на патриотичната песен „Отечество" посветен на великия български поет и революционер Христо Ботев , организиран в Плевен от ПП „Нова зора" с председател Евгения Иванова, която откри тържествено фестивала. Патриотични песни огласяха в неделя, 7 юни 2015 г. Градската градина в Плевен. Фестивалът започна от 10:00 часа с шествие през площад „Възраждане", предвождано от мажоретки и Общинския духов оркестър, след което бе официално открит от председателя на ПП „Нова зора“ - Плевен, Евгения Иванова.  Сцената бе построена пред оркестрината в Градската градина, където се представиха изпълнители от Бургас, Стара Загора, Горна Оряховица, Полски тръмбеш, Ямбол, Зверино, Троян, Ловеч, Русе, Славщица, Долни Луковит, Садовец. Плевенските самодейни колективи на хората с увреждания бяха представени от група "Настроение" при клуб на пенсионера  "Гюмурджина", "Пей сърце" при клуб на ул. Гренадирска 30 и "Балкански ритми" при клуб на ул. Гренадирска 34Б. Участниците бяха разпределени в три категории - хорове, вокални групи и солисти. Всяко изпълнение се оценяваше от компетентно жури с председател Елка Недялкова -, преподавател по народно пеене в НУИ „Панайот Пипков". Членове на журито тази година бяха Ваня Делийска, диригент на хор „Звъника" и Валентин Недялков, преподавател в НУИ „Панайот Пипков". Отличените изпълнители получиха грамоти, лауреатски звания, както и медали за принос. Специални гости бяха кметът на Община Плевен проф. Димитър Стойков, председателят на ПП „Нова зора” Минчо Минчев и областният председател на Младежката организация на БСП - Плевен Стефан Бурджев. В обръщението си към присъстващите Минчо Минчев определи Плевен, като столицата на патриотичната песен в България. „Към воинската доблест на града-герой, към славата на плевенчани ние ще се опитаме в тези времена, в които пак яростно огрява ботевското слънце и България има нужда от своите герои, да повдигнем българския дух. Народът ни винаги е пял - и в покруса, и в отчаяние, и в радости и веселия, защото великият български дух е несломим“, каза Минчо Минчев. От името на партия 

„Нова зора“ той благодари на кмета проф. Димитър Стойков, че въпреки политическите различия, градоначалникът се е доказал като кмет на всички хора в Плевен. Своето приветствие към участниците и гостите на фестивала отправи и кметът на Плевен. Четвърто издание означава традиция, а тя се отбелязва по все по-красив и подобаващ начин, каза проф. Стойков. Той подчерта, че нашият народ има бурна история с трудни години, но именно в тях патриотичната песен е била знаме и водач на българите. „Тя, заедно с българските традиции и култура, българската писменост и вяра, са съхранили народа ни в най-тежките години. Но и днес те са тези, които дават облика ни в голямото семейство на европейските народи“, каза още проф. Димитър Стойков. Градоначалникът адмирира инициативата на „Нова зора“ за популяризиране на българската патриотична песен.

Венец от билки сплетоха на Еньовден

По традиция на 24 юни, когато празнуваме Еньовден, членове от  плевенския клуб на пенсионера и хората с увреждания „Мизия” посрещнаха празника в началото на парк „Кайлъка”. Ранобудните и енергични пенсионери бяха изплели венец от дъхави билки, под който минаха всички за здраве. Приготовленията за празника започват в ранни зори. Дамите от спортните групи към клуба берат  билки и ги сплитат с червен конец на венец. Цвят и аромат в него смесиха еньовче, бял равнец, жълт кантарион, ягода, здравец, бръшлян, синя жлъчка. От клуба бяха подготвили и листовки с разяснения коя билка за какво се ползва, какво лекува, кога се бере и как се приготвя. Дошлите да спортуват в Кайлъка плевенчани с любопитство се спираха пред импровизирания щанд и после с усмивка минаваха под венеца за здраве. Преди цялата група от плевенския клуб „Мизия” да премине под венеца и да продължи с разходка сред прохладата на парка, активистка от клуба прочете за традицията на Еньовден.

Антоанета Костова
Отлично представяне на плевенските отбори 

Вече са известни тазгодишните победители в националния турнир по боче, организиран от Спешъл Олимпикс – България. Състезанието се състоя на 19 юни 2015 г. от 10.00 часа   в Плевен като градът е домакин на спортната проява вече за десета година. Заради непостоянното време вместо в парк “Кайлъка“, турнирът се състоя в залата на Ученическата спортна школа. Съорганизатори са СПОФ „Читалища“, Сдружение „Младежко бюро за социални услуги и граждански инициативи“ и фондация „Артист“ – София. Поздравителен адрес към участниците в турнира от името на кмета на община Плевен проф. д-р Димитър Стойков прочете изпълнителният директор на СПОФ „Читалища“ Даниела Димитрова.     В турнира от Плевен участваха отбори на Помощно училище „П.Р. Славейков“, БАЛИЗ и Дневен център за възрастни с увреждания. С тях премериха сили Ресурсен център – град Бургас и смесен отбор от град Карнобат – СОУ „Св.св.Кирил и Методий“ и защитено жилище, имаше и един представител на Благоевград. И тази година плевенските състезатели се класираха на призовите места в своите дивизии. Момичетата бяха разделени в три дивизии. В първа дивизия на най-високото място в почетната стълбичка се наредиха Фиданка Василева и Милена Йорданова от Карнобат, във втора – първенци са Жана Димитрова и Христина Кръстева от Бургас, а в трета най-добри се оказаха Дария Начева и Ивана Александрова от БАЛИЗ-Плевен. При момчетата разпределението бе в четири дивизии. В първа дивизия с най-много точки са Мариян Марков и Станислав Методиев от Помощното училище в Плевен, във втора – първенци са Янко Петков и Кольо Русев от Карнобат, трета – най-добри са Йонко Йолов и Дилян Киров от Дневен център – Плевен, а в четвърта на най-високото място в стълбичката се изкачиха Теодор Йотов и Цветан Цветанов от БАЛИЗ-Плевен. Отличените състезатели получиха медали и сертификати за участие в турнира.

Иван Илиев
Турнир по спортен риболов за незрящи

Областният управител на Област Плевен Ралица Добрева и заместник кметът на Община Плевен Дамянка Владимирова  откриха Републикански турнир по спортен риболов за незрящи. Той се проведе от 10 до 12 юни 2015 г. на язовир "Табакова чешма" в Плевен, по проект „ Интегриране на хора с увредено зрение чрез спортен риболов” на  Сдружение „ Спортен клуб за хора със зрителни увреждания”  – Плевен и Агенция за хората с увреждания.

„Изразяваме своята удовлетвореност, че в Плевен работи една от най-големите и активни  организации на Съюза на слепите в България, а днешното събитие е поредното доказателство за нейната ползотворна дейност. Турнирът е повод да засвидетелстваме своето уважение и признание към хората със зрителни увреждания и усилията им да бъдат достойна част от нашата общност със своите личностни качества, високия си дух и енергията да ги отстояват”, каза при откриването на турнира г-жа Владимирова. В първенството, което се провежда по регламента на федерация „Спорт за хора със зрителни увреждания”, участваха над 50 състезатели от цялата страна.
Сред тишината и спокойствието на Земенския манастир

Земенският манастир днес е превърнат в национален музей към Национално-историческия музей (НИМ). Тук се намира една от най-старите църкви на Балканите с изящни стенописи на светци и библейски сцени. Сред диплите на Конявска планина, в най-крайните югозападни окрайнини на България, се е сгушило малко градче – едно от най-малките в България, но с изненадващо богато историческо минало. Наричано преди време Белово, от 1925 г. то носи името Земен. Така днешното населено място, обявено за град точно преди 40 години – през 1974 г., възстановява естествения си статут на приемник на средновековния Землен град, съществувал наблизо в живописното ждрело на Струма. Константин Иречек сравнява Земенския пролом, в чието предверие се намира и едноименният град, с прохода Луг в Залцбургските Алпи. Но освен с прелестната си природа, тези места изобилстват и с различни други забележителности. Една от тях е Земенският манастир, който, за жалост, влезе в нерадостния списък на Министерството на икономиката и енергетиката с 50-те най-малко известни туристически обекти у нас. Вероятно причината за това е отдалечеността на светата обител от вътрешността на страната – тя се намира на десетина километра от границата ни със Сърбия, но пък отстои само на 70 км от столицата и на 36 км от Кюстендил. До нея води добре поддържано тясно шосе, край което има достатъчно указателни табели, които насочват пътника във вярната посока. Просто няма как да се загубиш, докато пътуваш към светинята. От центъра на Земен пък до нея се стига пеша за някакъв си нищожен половин час. Така че тя е напълно незаслужено пренебрегвана от туристическите маршрути. А и тук наистина има какво да се види. Погледът на пристъпилия  манастирския двор посетител веднага грабва уникалната сграда на старинния храм „Св. „Йоан Богослов“ – един от най-старите на Балканите. Той е изграден през ХІ в. като кръстокуполна църква без притвор и е посочван от специалистите като най-характерния пример за този вид църковна архитектура.

Диана Славчева

Студентка стана "Мис Тишина-2015"

Студентката Стела Петкова, III курс, специалност „Публична администрация“ от Университет за национално и световно стопанство(УНСС), спечели първо място на пролетния конкурс за красота „Мис Тишина-2015“. Красивото момиче ще представи България на Международния конкурс в Прага, Чехия. 

Пред журито и публиката на пролетния конкурс Стела сподели, че подкрепящата среда за младежи с увреждания в УНСС е много добра и подпомага интегрирането й в учебния процес. Победителите в конкурса В писмо до ректора на УНСС проф. д.ик.н. Стати Статев и председателят на Асоциацията на родителите на деца с увреден слух Мария Кръстева му благодариха "за политиката", която провеждат в подкрепа на студентите в неравностойно положение.
ТИШИНА
Смартфони и таблети достъпни и за незрящите

Българският синтезатор на реч SpeechLab 2.0 адаптиран за Android е много полезен за хората с нарушения в говора или тези със зрителни проблеми. Така смятат създателите на приложението. От Българската асоциация за компютърна лингвистика (БАКЛ) и компанията Аквасист- Еко съобщават за публикуването на адаптиран говорен синтезатор. Програмата SpeechLab 2.0 е предназначена за работа с мобилната операционна система Android и представлява висококачествен синтезатор на българска реч, разработен от БАКЛ. 
Съставители: инж. Румен Петков 

За контакти: тел. 064/835852
Разпространява се БЕЗПЛАТНО
ВЯРА

